עפרה, בת שפיקה ויחזקאל שירזי, נולדה בירושלים בכ"ג באייר תשי"ג (08.05.1953), הבת השנייה במשפחתה ולה שתי אחיות ושני אחים. את ילדותה וגיל ההתבגרות עברה בירושלים, למדה בבית הספר היסודי "שפיצר" ולאחר מכן בתיכון "אוולינה דה רוטשילד".
אחרי הלימודים עבדה עפרה כפקידה בבנק א"י-בריטניה עד שנישאה לאברהם (אייבי) מוזס, אז עברה לגור אתו בפתח תקוה. בעיר זו נולדו שלושת ילדיהם: ניר, עדי וטל. עפרה עבדה בבנק לאומי בפתח תקוה, כמזכירה במסוף המטענים בנמל התעופה בן-גוריון, בבית ספר "עמל" בפתח תקוה ובמרכז תרבות בראש העין.
בשנת 1984 עברה משפחת מוזס לגור באלפי מנשה. עפרה המשיכה לעבוד במתנ"ס בראש העין, שם הייתה אהובה ומקובלת על כולם בזכות עזרתה המתמדת לזולת, ודאגתה היומיומית לרווחת העובדים.
במוצאי שבת י"ג בניסן תשמ"ז (11.04.1987) יצאו כל בני משפחת מוזס, ועמם חבר של הבן ניר, לקניות לקראת חג הפסח המתקרב. כשחלפו במכוניתם בסמוך לכפר חבלה נזרק לתוך הרכב בקבוק תבערה. הרכב הפך מיד למלכודת אש. האב הפצוע הצליח להוציא את שלושת ילדיו ואת הצעיר הנוסף, עם כוויות קשות הם הובהלו לבתי חולים. עפרה, שהייתה במושב הקדמי חגורה בחגורת בטיחות, לא הצליחה לצאת ונשרפה ברכב.
הבן טל מת מפצעיו בבית החולים אחרי שלושה חדשים.
בת 34 הייתה עפרה במותה. הותירה בעל וילדים, אם, אחים ואחיות. הובאה למנוחות בבית העלמין בסגולה, פתח תקוה.